Kakawin Arjunawiwāha/Pupuh 19
Pupuh 19 - Mṛtatodaka 

1. 
a. sojar sang prabhu haywa cinapalan 
b. sĕmbah ning śaraṇāgata ri haji 
c. yan yogyā wĕlin ing suraduhitā 
d. herĕn ring rahina-n kadi kawawa

2. 
a. ndi-n lunghā rasaning gula hinĕmu 
b. de sang nātha haris-harisĕn atah 
c. göng ny ārĕmbha patik haji huluna 
d. sambegan saphalākĕna rumuhun

3. 
a. lakṣmī tulyanikang suraduhitā 
b. yan ring śakti mangāśraya ri haji 
c. sang nātha pwa ya siddhi kṛtawara 
d. acchedyâmaraṇâṣṭaguṇa hana

4. 
a. kīrtintângawaśêng bhuwana kabeh 
b. sa-Brahmāṇḍa huwus kahaliwatan 
c. ring Wiṣṇwanda Śiwāṇḍa paḍa kumöl
d. tan  hopĕn tikang Indrapada  kawĕs

5. 
a. āścaryâtiśayanta mapa kunĕng 
b. dening ng indriyawigraha matapa 
c. yan sātus yuga yoga haji ginöng 
d. Rudrânugraha tan sipi kawĕnang

6. 
a. māskw indung warahangkw i kita harah 
b. unggwankw ātapa tan sipi saphala 
c. lambungning Himawān hana ta gihā 
d. ping pat guntur atīta kaḍĕḍĕtan

7. 
a. Rudrârādhana nirmala satata 
b. sambega pwa bhaṭāra kawĕlasĕn 
c. sāsing sadhya kasiddha pinalaku 
d. bhūh swargādi pawehnira huluna

8. 
a. mwang śaktingku rahasya wĕkas iki 
b. ring jihwāgra pawehnira saphala 
c. Brahmā Wiṣṇu kawĕs ya kakawaśa 
d. nghing rakryan wruha haywa ta wawahan

9. 
a. nā lingnya-n pawarah kadi kahuwan 
b. dening pet siwi tan wruh ing ulaha 
c. syūh rĕmpū hṛdayanya minanisan 
d. ngke rāga-n sakalâmuhara hala

10. 
a. ndan sang Paṇḍusutâmiḍĕngĕrakĕn
b. engĕt rakwa sirê samayanira
c. mör ngkānêng gupura-n tĕka mangadĕg 
d. guntur bhraṣṭa huwus dinĕdĕlira

11.
a. makrak tang sakaḍatwan awurahan 
b. akweh strī katiban ring umah ĕmas 
c. kagyat sang Maṇimāntakanṛpati
d. jātī wismṛti gadgada mangadĕg

12. 
a. sang konĕng sumalah sira sakarĕng
b. mör mĕngpöng pasalahnya wahu minge 
c. sang Pārthâmapag ing gaganatala 
d. ndah manggĕh kasilib ni musuh ira

Arjunawiwāha
Kakawin Arjunawiwāha